vonal**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/14477-1/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. szeptember 29-ei rendes nyilvános ülésére**

**Tárgy: Pályázati kiírás az egyéb szálláshely szolgáltatók 2023. évi minőségfejlesztési támogatására**

**Az előterjesztő:** Papp Gábor polgármester

**Készítette:** Bertalanné dr. Gallé Vera hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

A Képviselő-testület 2015. évben döntött arról, hogy az egyéb szálláshelyek minőségfejlesztését rendeleti úton támogatja. Az egyéb szálláshelyek minőségfejlesztési támogatásáról szóló 36/2015. (X. 5.) önkormányzati rendelet (a továbbiakban Ör.) célja az egyéb szálláshely-szolgáltatást végző természetes személyek által üzemeltetett szálláshelyek minőségi szolgáltatásainak fejlesztése. A rendelet alkalmazásában az egyéb szálláshely-szolgáltatást végző alatt a 239/2009. (X. 20.) Korm. rendelet szerinti magánszálláshely-szolgáltatót is érteni kell.

Az Ör. 3. § (2) bekezdése értelmében a képviselő-testület a pályázati felhívást a tárgyévet megelőző év október 31-ig bocsátja ki, a pályázatot az önkormányzat honlapján teszi közzé.

Az Ör. 2. §-a alapján a képviselő-testület az önkormányzat tárgyévi költségvetésében, a rendelkezésre álló forrásainak és az idegenforgalmi adó állami támogatás mértékének függvényében, évente állapítja meg, az egyéb szálláshelyek által beszedett idegenforgalmi adóbevétel arányában, a vissza nem térítendő támogatásra biztosított forrást.

A vissza nem térítendő támogatásra biztosított forrás megállapítása tehát az Ör. értelmében két tényező: a költségvetésben meghatározott, rendelkezésre álló források és az idegenforgalmi adó állami támogatás mértékének függvényében történik.

Hévíz Város Önkormányzat 2022. évi költségvetéséről szóló 2/2022. (II. 11.) önkormányzati rendelet minőségfejlesztési pályázati célra forrást nem tartalmaz, és a Közgazdasági Osztály tájékoztatása szerint ezen forrás tervezése a 2023. évi költségvetésben sem várható. A másik tényező, az idegenforgalmi adó után kapott állami támogatás, mely az önkormányzat költségvetésében üdülőhelyi támogatásként szerepelt, a Covid19 járvány hatására 2021. évtől teljes mértékben megszűnt.

A tárgyban 2020. évben hozott legutolsó határozatában a képviselő-testület úgy döntött, hogy nem kíván pályázatot kiírni a turisztikai területen működő egyesületek számára. Ennek értelmében nem került sor egyéb szálláshely szolgáltató és magánszemély részére a 2021. év vonatkozásában minőségfejlesztési támogatási eljárásra. A képviselő-testület ezen döntését a 2020. évben is fennálló forráshiány mellett a Kisfaludy Szálláshelyfejlesztési Konstrukció alapozta meg, melynek keretében a Hévízen működő szálláshelyek több millió forintos támogatásban részesültek. A Kisfaludy program keretében a szálláshelyfejlesztések megvalósultak, a hévízi szálláshelyek több, mint fele megújulhatott 2020. év végéig.

Tekintettel arra, hogy az önkormányzat 2022. évi költségvetése az egyéb szálláshely-szolgáltatók minőségfejlesztési felhalmozási támogatására kiírandó pályázatra forrást nem tartalmaz, illetve azon tényre, hogy az önkormányzati forráshiány a kötelező feladatok ellátásának prioritását teszi szükségessé, javaslom, hogy a 2020. évben hozott képviselő-testületi határozathoz hasonlóan döntsön a testület arról, hogy nem kíván pályázatot kiírni az Ör. alapján 2023. évre sem.

Tisztelt Képviselő-testület!

Kérem, az előterjesztést megvitatni és a határozati javaslatot elfogadni szíveskedjenek!

A határozat elfogadása egyszerű szótöbbséget igényel.

**2.**

# **HATÁROZATI JAVASLAT**

1. Hévíz Város Önkormányzat Képviselő-testülete, az egyéb szálláshelyek minőségfejlesztési támogatásáról szóló 36/2015. (X. 5.) önkormányzati rendelet 3. § (1) bekezdése alapján nem kíván pályázatot kiírni a turisztikai területen működő egyesületek számára. Ennek értelmében nem kerül sor egyéb szálláshely szolgáltató és magánszemély részére a 2023. év vonatkozásában minőségfejlesztési támogatási eljárásra.
2. A képviselő-testület az önkormányzati források változása esetére az egyéb szálláshelyek minőségfejlesztési támogatásáról szóló 36/2015. (X. 5.) önkormányzati rendeletét hatályában fenntartja.

# Felelős: Papp Gábor polgármester

# Határidő: 2023. december 31.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné dr. Gallé Vera** | **Hatósági osztályvezető** |  |  |
| **Szintén László** | **Közgazdasági osztályvezető** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |